Phelippe, duc de Bourgoingne, conte de Flandres, d’Artois, de Bourgoingne, palatin de Namur, seigneur de Salins et de Malines. A noz amez et féaulz les gens de nostre Chambre de conseil et de noz comptes à Dijon, salut et délection. Receu avons l’umble supplication de noz hommes et femmes taillables du Bourg de nostre ville de Chastillon sur Seine, contenant que, comme de long temps nous aions droit à cause de nostre seigneurie du dit Chastillon de lever, avoir et recevoir chascun an de taille abonnés en icelle ville de Chastillon, au terme de la feste de Toussains, III cens livres tournois. En laquelle taille estoient et ont esté longtemps contribuables noz hommes et femmes que avons es villes de Bissey les Pierres, Cerilley, Estroichey, Ampilley le Sec, Courcelles Prevoires, estans en la prevosté du dit Chastillon, de Marrigney près d’illec, et ceulx de la rue de Chamont du dit Chastillon, lesquelz hommes et femmes lors estans en icelles villes et lieux l’en imposoit chacun an en icelle taille de IIIc livres tournois, selon leurs facultez et chevances, avec ceulx du dit Chastillon. Si comme peut de ce apparoir par noz terriers anciens faisans mention de noz droiz et demaine d’icellui Chastillon, estans en la Chambre de nos comptes à Dijon, et pourient paier par an d’icelle taille, iceulx noz hommes et femmes d’icelle ville, de LX à IIIIxx francs sans les dits de Chamont; car iceulx du dit Ampilley en payoient par abonnement XVI livres tournois, et ceulx du dit Courcelles aussi par abonnement XVI livres tournois. Mais il y a jà assez longtemps qu’ilz n’ont en icelles villes aucuns hommes de nostre seigneurie contribuables à icelle taille, sinon ceulx de la dite rue de Chamont, qui se dient estre abonnez à XX livres tournois tant seulement, par quoy l’en a fait paier depuis certain temps ença ausdiz supplians toutes icelles IIIc livres tournois, excepté les dictz XX livres tournois que en paient les diz de Chamont, combien que iceulx supplians ne soient noz hommes que pour la moitié, et pour l’autre moitié de Révérend Père en Dieu l’Evesque et duc de Lengres, à cause de sa seigneurie du dit Chastillon, exceptez toutes voies trois ou quatre d’iceulx supplians qui sont noz hommes liges, et avec icelles IIIc livres tournois d’icelle taille, iceulx supplians paient chacun an au dit Evesque de Lengres de taille aussi abonnée, au terme de Quaresme prenant, VIIxx XVII livres tournois. Lesquelles deux tailles, tant ou sort d’icelle comme aussi en salaires de colecteurs pour icelles lever et recevoir, pour salaires de sergens pour icelles exécuter, fraiz à faire icelles tailles, et pour plusieurs autres frais, peuvent monter à Vc livres tournois et plus, et si ne sont mie iceulx supplians, tant en nombre de personnes comme en facultez de chevances, la tierce partie des habitans d’icelui Bourg qui est moult peu de chose et poure; car d’icelles tailles se vueulent exempter de paier plusieurs d’icellui Bourg qui se dient nobles, et les aussi plusieurs noz officiers, serviteurs et sergens et de ceulx du dit Evesque, et aussi les clers demeurans au dit Bourg, qui ont sans comparaison trop meilleurs chevances que les diz supplians pour les dites charges de tailles qui leur fault porter et paier, jà soit ce que iceulx qui ainsi se vueulent exempter de paier d’icelles tailles se meslent et se vivent de marchandises et de mestier, et dont les plusieurs d’iceulx qui se dient clers ne furent onques en escole et se sont fait faire clers pour estre exemps d’icelles tailles, tant seulement. Et avec icelles charges d’icelles tailles de Vc livres tournois que les dit supplians ont portées par chacun an, ilz ont aussi esté par tout le temps passé contribuables sans espargne avec les autres habitans du dit Bourg à tous autres imposts et tailles qui ont illec esté faiz pour fouaiges et empruns, prestz, présens, fortiffications de ville, gaiges de capitaines et autres charges ordinaires et extraordinaires, tant pour les affaires et besoingnes d’icellui Bourg comme d’autres ilec survenues, à la contribution desquelles tailles et autres choses dessus dites, iceulx supplians pour la poureté d’eulx et qu’ils n’avoient de quoi fraier aux procès que de ce se feussent peu sourdre, ne ont peu ne osé faire contraindre ceulx qui y estoient et de raison devoient estre contribuables; mais en ont esté et sont longuement demourez deportez, et a convenu que les diz pouvres suppliants aient tousjours porté entièrement la dite charge, à l’occasion de quoy ilz sont tellement apouvris et endebtez envers plusieurs personnes, que ilz doivent trop plus qu’ilz n’ont vaillant, et a convenu à la plus grant partie d’eulx, aux aucuns vendre ung peu de héritaige que ilz avoient et aux autres charges de rentes et de censes d’argent envers plusieurs personnes forainnes d’icellui Chastillon, que de présent ont ung peu de héritaige qu’ilz avoient, et mesmement leurs dits héritaiges que puis peu de temps en ça y ont par chacun an, tant en censes comme en rentes, de VII à VIIIc livres tournois, qui rien ne paient de toutes icelles charges, et aussi que ung peu de drapperie dont ils se souloient entremettre et vivre est de présent tout perdue et mise au néant; car par leurs pouvretés, ilz ne treuvent qui leur baille lainnes ne autres denrées pour marchandise, et si ne sont mie situez ne assiz en lieu de labour ne de vignobles où ilz se puissent emploier pour soustenir leurs poures vies, et pour doubte des dites charges n’y a personne quelconque qui se ose arrester pour demourer en icellui Bourg, et s’aucuns d’aventure se arrestent, si vont ils demourer en la dite rue de Chamont, pour paier d’icelle XX livres tournois de taille tant seulement, à quoy ils se dient estre abonnez comme dessus est dit, combien que ceulx de la dite rue ne soient en rien abonnez à cause de la dite taille; mais par leur privilége, le plus riche doye paier d’icelle taille XX sols digenois, et les autres en descendant selon leurs facultez, et par aussi icellui Bourg dechiet chacun jour de habitans et convient que les dits supplians, par grant poureté et pour ce qu’ils ne peuvent plus, ne pourroient supporter les ditz charges sans l’aide de ceulx qui de raison y sont contribuables, se départent du dit lieu de Chastillon et voisent demourer en estrange pais et contrée pour gaigner la povre vie d’eulx, leurs femmes et enfants, et par ce moyen le dit Bourg est en adventure de demourer inhabitable, et que doresenavant nous n’aions plus rien de nostre dite taille et des autres droiz que y prenons, se par nous n’est sur ce pourveu de remède convenable, si comme dient iceulx supplians requérans humblement icellui. Pourquoy, nous, à la requeste des diz supplians, les choses dessus dites considérées, désirant l’entretennement de nostre dite ville de Chastillon et éviter à la désolation d’icelle, vous mandons et expressément enjoignons que vous eslisez et commettez aucuns de vous de noz dites deux chambres en tel nombre que pour ce faire adviserez estre expédient et convenable, pour aller et eulx transporter au dit lieu de Chastillon, et illec pour ceste fois seulement et sans préjudice de noz droiz et seigneurie, ne qu’il nous puisse aucunement préjudicier ne que les diz supplians le puissent traire à conséquence, ne pour en acquérir sur nous aucuns droiz ou temps avenir, en quelque manière que ce soit, faire par la meilleure voie et manière que faire se pourra, appelez ceulx qui seront à appeler, le giest et impost de la dite taille de IIIc livres tournois sur tous les habitans du dit Bourg, de quelque estat ou condition qu’ilz soient, que de raison et selon noz diz terriers anciens sont tenuz et doivent estre contribuables à la dite taille selon leurs facultés et puissance, et aussi sur les habitans et demourans en la dite rue de Chamont, selon le contenu de leurs diz priviléges et en gardant et observant iceulx et le dit impost et giest; ainsi fait, commettez de par nous aucunes personnes ydoines et souffisans pour cueillir et recevoir icelui impost, selon ce qu’il sera fait et assis par les diz commis, et pour contraindre et faire contraindre à la paier selon le dit assiete tous ceulx et celles qui pour ce seront à contraindre par toutes voies et manières deues et raisonnables et comme il est accoustumé de faire pour nos propres debtes; ausquels ainsi commis et les commis d’eulx, nous, par ces présentes, donnons plain pouvoir et autorité des choses dessus dites faire et accomplir. Mandons et commandons à tous noz justiciers, officiers et subgez que à vous et à eulx en ce faisant obéissent et entendent diligemment. Donné en notre ville d’Arras, le XXIe jour d’octobre l’an de grâce mil CCCC vint et neuf. § Par monseigneur le Duc, à la relation duquel vous estiez, T. BOUESSEAU.